钦定古今图书集成/明伦汇编/闺媛典/第066卷 > 沐天波妻焦氏〈陈氏附〉
## 钦定古今图书集成/明伦汇编/闺媛典/第066卷 > 沐天波妻焦氏〈陈氏附〉

按《云南通志》：焦氏，沐天波妻，江南人。乙酉沙贼变作，
天波奔迤西。滇民奉焦至城北金井庵，其姑陈氏遣
人问计于焦，焦曰：“吾家累世重臣，身为命妇，当死宗
庙。”遂举火自焚。时幼女在傍，见烈焰起，惧甚，焦强抱
与俱灰。陈氏闻之，笑曰：“吾妇能如此耶？”亦自焚死。